钦定古今图书集成/明伦汇编/官常典/第614卷 > 席阐文
## 钦定古今图书集成/明伦汇编/官常典/第614卷 > 席阐文

按《梁书》本传，“阐文，安定临泾人也。少孤贫，涉猎书史。
齐初，为雍州刺史萧赤斧中兵参军，由是与其子颖
胄善。复历西中郎中兵参军，领城局。高祖之将起义
也，阐文深劝之，颖胄同焉。仍遣田祖恭私报高祖，并
献银装刀，高祖报以金如意。和帝称尊号，为给事黄
门侍郎，寻迁卫尉卿。颖胄暴卒，州府骚扰，阐文以和”
帝幼弱，中流任重。时始兴王憺留镇雍部，乃与西朝
群臣迎王总州事，故赖以宁辑。高祖受禅，除都官尚
书、辅国将军，封山阳伯，邑七百户。出为东阳太守。又
改封湘西，户邑如故。视事二年，以清白著称。卒于官。
诏赙钱三万，布五十疋，谥曰“威。”